1446-1-3 تاریخ نشر شوی خبرونه مرکزی ریاست د عالیقدر امیر المٶمنین حفظه الله د حکم پر بنسټ د افغانی سرې میاشتې نوی سرپرست عمومی رئیس ښاغلی شیخ الحدیث شهاب الدین دلاور او مرستیال یې حافظ عزیز الرحمن د یوې پرتمینې غونډې په ترڅ کې د یادې ټولنې کارکوونکو ته ور وپېژندل شول! د پېژندنې په یاده غونډه کې د اسلامی امارت د چارو ادارې لوی رئیس ښاغلی شیخ الحدیث نور الحق انور په شمول د یو شمېر امارتی وزارتونو وزیر صاحبانو، د ملی ادارو مسٸولینو، معینانو، د افغانی سرې میاشتې د مرکزی ریاست رئیسانو او کارکوونکو ګډون کړی وو. غونډه د قران کریم د څو مبارکو آیتونو په تلاوت سره پیل شوه، لومړی د افغانی سرې میاشتې ټولنې د سکرتر جنرال عملیاتی مرستیال ښاغلی مولوی عبد اللطیف ثابت د غونډې ګډونوالو ته د ښه راغلاست ترڅنګ د یادې ټولنې د مخکینی رئیس او مرستیال د ښو کړنو او ګټورو خدماتو ستاینه وکړه او نوی رئیس ته یې د کارکوونکو په استازولۍ د هر راز همکارۍ ډاډ څرګند کړ. ورپسې د چارو ادارې لوی رئیس ښاغلی شیخ الحدیث نور الحق انور وویل: تغیر او تبدیل په هره اداره کې یو اصل دی او مونږ ټول باید په خپلو اړوندو مسٸولیتونو کې په پوره اخلاص، ژمنتیا او د الله پاک رضایت او د خلق الله خدمت په پام کې ونیسو؛ ترڅو له دې لارې د دنیا او اخرت کامیابی ترلاسه کړو. د غونډې په لړ کې د افغانی سرې میاشتې پخوانی او د چاپیریال ساتنې ملی ادارې اوسنی سرپرست عمومی رئیس الحاج مولـ.ـ.ـوی مطـ.ـ.ـیع الحـ.ـ.ـق خالـ.ـ.ـص د امیر المٶمنین حفظه الله په حکم او پرېکړه خوښی او رضایت څرګند کړ او د سرې میاشتې د کاری اصولو په اړه د وضاحت ورکولو ترڅنګ یې نوی رئیس ته په چارو کې د بریا او کاری ژمنتیا او استقامت دعا وکړه. وروسته د افغانی سرې میاشتې نوی سرپرست عمومی رئیس ښاغلی شیخ الحدیث شهاب الدین دلاور په خپلو خبرو کې وویل: مقام او منصب امتیاز نه بلکې یو دروند مسٸولیت دی او زه دعا کوم چې الله پاک دې مونږ ته په دې برخه کې د ښه خدمت توفیق نصیب کړی او افغانی سره میاشت یې داسې یوه ملی ټولنه یاده کړه چې د اړمنو، بې وزلو او بې سرپرسته کورنیو ته د رسېدنې په برخه کې تر بل هر چا ډېر مسٸولیت لری او له ټولو کارکوونکو یې وغوښتل چې ددې مسٸولیت په ښه ډول ترسراوی کې ورسره پوره همکاری وکړی او له دوی یې په ورسپارل شوو دندو کې د اخلاص، صداقت او ژمنتیا د لرلو غوښتنه وکړه. غونډه د اختتامیې دعا په لوستو سره پای ته ورسېده.